ताइवान, साउथ-चाइना सी पर चर्चा संभव, फरवरी में स्पाई बैलून विवाद के बाद रद्द किया था दौरा
US Foreign Minister Antony Blinken China Visit Schedule - अमेरिका के विदेश मंत्री एंटनी ब्लिंकन रविवार सुबह चीन पहुंचे। वो पिछले 5 सालों में चीन पहुंचने वाले पहले अमेरिकी डिप्लोमैट हैं। दौरे के तहत ब्लिंकन रविवार को चीन के विदेश मंत्री किन गैंग से मुलाकात करेंगे।
अमेरिका के विदेश मंत्री एंटनी ब्लिंकन रविवार सुबह चीन पहुंचे। वो पिछले 5 सालों में चीन पहुंचने वाले पहले अमेरिकी डिप्लोमैट हैं। दौरे के तहत ब्लिंकन रविवार को चीन के विदेश मंत्री किन गैंग से मुलाकात करेंगे। दोनों नेताओं के बीच द्विपक्षीय मुद्दों और तनाव खत्म करने को लेकर चर्चा होगी। इसके बाद ब्लिंकन चीन के राष्ट्रपति शी जिनपिंग से भी मुलाकात कर सकते हैं।
इससे पहले फरवरी में ब्लिंकन चीन का दौरा करने वाले थे, लेकिन तब अमेरिका में चीन का जासूसी बैलून दिखने को लेकर हुए पूरे विवाद के बाद अमेरिका ने दौरा रद्द कर दिया था। इसके बाद ताइवान और साउथ चाइना सी को लेकर भी दोनों देशों में तनाव जारी है। ऐसे में ये दौरा अमेरिका और चीन के रिश्तों के लिए अहम माना जा रहा है।
ब्लिंकन बोले- चीन की कैद में मौजूद अमेरिकी नागरिकों का मुद्दा उठाएंगे
ब्लिंकन की इस यात्रा का सबसे जरूरी मकसद दोनों देशों के बीच रिश्ते सुधारना है। शनिवार को अमेरिका से निकलने से पहले ब्लिंकन ने एक प्रेस कॉन्फ्रेंस में कहा था- मेरे इस दौरे के 3 लक्ष्य हैं। क्राइसिस मैनेजमेंट के लिए मैकेनिज्म तय करना, अलग-अलग क्षेत्रों में साझेदारी बढ़ाना और अमेरिका और साथी देशों के हितों को रखना है।
उन्होंने कहा- हम उन मुद्दों पर भी बातचीत करेंगे जो हमारे लिए चिंता का विषय हैं। अगर हम चाहते हैं कि दोनों देशों के बीच कॉम्पटीशन टकराव में न बदले तो इसके लिए बातचीत जरूरी है। ब्लिंकन ने बताया कि वो चीन में कैद रह रहे अमेरिकी नागरिकों का मुद्दा भी उठाएंगे। US हमेशा इन गिरफ्तारियों को राजनीति से प्रेरित बताता रहा है।
ट्रेड और कमर्शियल फ्लाइट्स बढ़ाने पर भी चर्चा होगी
इसके अलावा दोनों देशों के बीच कमर्शियल फ्लाइट्स को बढ़ाने और ट्रेड को लेकर भी चर्चा होगी। दरअसल, पूर्व अमेरिकी राष्ट्रपति ट्रम्प ने अपने कार्यकाल के दौरान चीन में बने सामान के इम्पोर्ट होने पर कई अरब डॉलर का टैक्स लगाया था। बाइडेन ने राष्ट्रपति बनने के बाद इसे हटाने से इनकार कर दिया था।
इसके अलावा, उन्होंने अमेरिका में बनी कम्प्यूटर चिप्स को रूस में एक्सपोर्ट करने पर भी पाबंदी लगा दी थी, जिससे इस क्षेत्र में अमेरिका का दबदबा बना रहे।
14 जून को फोन पर हुई थी बात, चीन ने कहा था- दखलंदाजी बंद करे अमेरिका
इससे पहले 14 जून को भी किन और ब्लिंकन ने फोन पर बातचीत की थी। इस दौरान किन ने अमेरिका को चीन के मामलों में दखलंदाजी नहीं करने को कहा था। किन ने कहा था कि अमेरिका को ताइवान पर चीन के रुख की इज्जत करनी चाहिए। उसे प्रतियोगिता के नाम पर चीन की सोवरनिटी, सुरक्षा और विकास में बाधा डालना बंद करना चाहिए।
चीनी विदेश मंत्री ने कहा था- तनाव बढ़ाने से किसी को कुछ हासिल होने वाला नहीं है। हमने इंडोनेशिया में आमने-सामने बातचीत की थी, लेकिन कोई नतीजा नहीं निकला। अमेरिका पॉलिसी बदलने को तैयार नहीं है।
स्पाई बैलून विवाद के बाद अमेरिका-चीन में बढ़ा तनाव
फरवरी में अमेरिका ने चीन पर स्पाई बैलून के जरिए उनकी जासूसी करने के आरोप लगाए थे। तब से दोनों देशों के बीच तल्खी बढ़ी हुई है। अमेरिका ने 5 फरवरी को चीनी बैलून मार गिराया था और इसका मलबा भी चीन को लौटाने से इनकार कर दिया था। इसके बाद चीन भड़क गया था। चीनी विदेश मंत्रालय ने कहा था- किसी भी वेदर बैलून का दूसरे देश में घुस जाना नॉर्मल बात है। 2022 से अब तक 10 अमेरिकी गुब्बारे चीन में घुस चुके हैं।
जासूसी गुब्बारे के चलते अमेरिका के विदेश मंत्री एंटनी ब्लिंकन ने अपना चीन का दौरा रद्द कर दिया था। तब से दोनों देशों के बीच कभी ताइवान तो कभी यूक्रेन को लेकर बयानबाजी हो रही है। अमेरिका ने आरोप लगाया था कि चीन जंग में रूस को हथियार सप्लाई करने की योजना बना रहा है, जबकि चीन ने इन सभी दावों को खारिज कर दिया था।
ये खबर भी पढ़ें...
चीनी फाइटर जेट ने अमेरिकी एयरक्राफ्ट को रोका: कॉकपिट के ठीक सामने से गुजरा...VIDEO
चीन के लड़ाकू विमान ने साउथ चाइना सी के ऊपर इंटरनेशनल एयरस्पेस में उड़ रहे अमेरिकी जासूसी विमान को रोक दिया। अमेरिका ने मंगलवार को इसकी जानकारी दी। सैन्य कमांडर ने बताया कि चीन के J-16 प्लेन ने 26 मई को अमेरिकी विमान के कॉकपिट के ठीक सामने उड़ान भरी। इसकी वजह से US RC-135 स्पाई प्लेन में टर्बुलेंस आ गया। पूरी खबर पढ़ें...